Moet Markram Wêreldbeker toe gaan?Aiden Markram se spelpeil was witwarm vir die Titans. Foto: GB Jordaan. Om ’n honderdtal in enige eindstryd te slaan – maak nie saak of die skeidregters ’n paar twyfelagtige beslissings gemaak het ofte nie – dui op ’n speler wat sy bes doen om kalm in ’n drukkoker-situasie te bly. Aiden Markram het Sondag op SuperSport Park 127 lopies van 88 aflewerings in die eindstryd van die Momentum-beker geslaan. Sy honderdtal – wat hy van 75 balle bereik het – het agt sesse ingesluit. Sy beurt het gesorg dat die Titans ’n reusagtige 356/5 in hul toegelate 50 boulbeurte teen die Dolphins aangeteken het – die hoogste eendagtelling in Centurion. Die 24-jarige kolwer het in net vyf Momentum-wedstryde die meeste lopies in die reeks geslaan, terwyl hy drie skitterhonderdtalle aangeteken het. Hy het teen ’n gemiddeld van 108 lopies per beurt gekolf en sy lopies teen ’n treftempo van 132 geslaan. Sy 542 lopies is bykans 100 lopies meer as Kyle Verreynne in die tweede plek. O ja, Verreynne het 10 wedstryde vir die Cobras gespeel om sy 453 lopies aan te teken. Markram is ook op pad om graafskapkrieket in Hampshire te speel en te midde van die publiek se Kolpak-vrese glo kenners weer dat die Protea-kolwer hom so gereed moontlik vir die Engelse toestande wil kry. Die Wêreldbeker word immers in Brittanje aangebied. Hy sal onder meer in sewe eendagwedstryde vir die graafskapspan in aksie wees, terwyl hy saam met Rilee Rossouw en Kyle Abbott (albei Kolpak-spelers) sal speel. Later in die seisoen sal hy ook teen Morné Morkel te staan kom. Maar belangriker as dit: Hy gaan op Lord’s, die Oval, Old Trafford, die Ageas Bowl en elders speelkans kry. Om gewoond te raak aan die Britse blaaie is belangrik vir enige kolwer op die vooraand van ’n Wêreldbeker. In twee eendagwedstryde teen Sri Lanka was sy gemiddeld 96. Foto: Cricinfo. Terwyl talle dink hy kan nie die druk op die internasionale verhoog hanteer nie, vergeet hulle dat hy toetshonderdtalle teen Austalië geslaan het. En hoewel dit nie teen die boulaanval van McGrath/Lee/Gillespie/Warne was nie, is ’n honderdtal teen die Aussies glad nie te versmaai nie. Moet Aiden Markram dus Wêreldbeker toe gaan? “Natuurlik,” sê Jacques Rudolph. Dié voormalige Protea-kolwer behoort te weet waarvan hy praat. Hy het lank vir Yorkshire graafskapkrieket gespeel en was een van die klub se staatmakers. Boonop praat hy die nasionale breier, Ottis Gibson, se taal. “Hy moet gaan, want sy spelpeil is tans uitstekend,” het Rudolph bygevoeg. Gibson het juis gesê dat hy sy span volgens spelpeil gaan kies, en nie volgens ’n speler se reputasie nie. Markram is ook saam met Kyle Verreynne in Makhaya Ntini se Wêreldbekergroep aangewys. Ntini het sy spankeuses op Twitter gedeel. Toegegee, Markram se eendagrekord vir die Proteas is nie té waffers nie. Maar as mens na al die lopies kyk wat hy vir die Titans geslaan het, asook sy wíl om vir die Wêreldbekerspan te speel, kan sy insluiting beslis geregverdig word.